text: Gal Fredericia-borgmester: Det må være en fejl
  02 oktober 2015 kl. 12.02
  Borgmester i Fredericia, Jacob Bjerregaard er godt gal over, at der nu skal udflyttes 35 arbejdspladser fra Fredericia til Esbjerg. 
  Det tegnede ellers så godt, da Fredericia torsdag blev stillet 47 nye statslige arbejdspladser i udsigt. Men hvad staten gav med den ene hånd, tog den tilbage med den anden. Nu står det nemlig klart, at samtidig med at der oprettes 47 statslige arbejdspladser i Fredericia, så flyttes 35 andre arbejdspladser fra Energinet i Erritsø ved Fredericia til Esbjerg.
  - Det er jo helt absurd, siger borgmester i Fredericia Jacob Bjerregaard (S), fredag til TV SYD.
  - At vi først får 47 arbejdspladser og så flytter de 35, det giver ikke mening. Der må være tale om en fejl, siger Jacob Bjerregaard.
  Om der faktisk er tale om en fejl, vides ikke endnu, men Jacob Bjerregaard har ikke tænkt sig at lade sagen passere.
  - Jeg vil tage kontakt til ministrene, for der må være sket en fejl som skal rettes, siger Fredericias borgmester Jacob Bjerregaard.
  Se mere om sagen i TV SYDs udsendelse 19.30
  